Ο αστερισμός της Παρθένου

Ο αστερισμός της Παρθένου είναι σπονδυλωτή ελληνική δραματική ταινία του 1973, σε παραγωγή Φίνος Φιλμ και σε σκηνοθεσία Γιάννη Δαλιανίδη. Το σενάριο το έγραψε ο Γιώργος Τζαβέλλας. Πρωταγωνιστεί η Ζωή Λάσκαρη.

 Πλοκή 

Η ιστορία μιας νεαρής ιερόδουλης (Ζωή Λάσκαρη) της λεωφόρου Συγγρού, η οποία διηγείται σε καθέναν από τρεις διαφορετικούς πελάτες της μια άλλη ιστορία για το πώς κατέληξε σε αυτό το επάγγελμα. Καθεμιά από τις ιστορίες αντιστοιχεί στην πραγματική ζωή άλλων συναδέλφων της.

Στην πρώτη ιστορία, η ηρωίδα ξεκίνησε ως εργάτρια που ζούσε φτωχικά με τον παππού της και σταδιακά άρχισε να μπαίνει στις ανώτερες τάξεις μέσω της γνωριμίας της με κάποιον επιχειρηματία. Μετανιωμένη για την άκαρπη προσπάθειά της να αναρριχηθεί κοινωνικά, επιστρέφει στον πρώην αγαπημένο της, τον οποίο όμως βρίσκει παντρεμένο οικογενειάρχη.

Ηρωίδα της δεύτερης ιστορίας είναι μια επαρχιώτισσα που, άθελά της, χάνει την παρθενιά της σε παιδική ηλικία (από ατύχημα πτώσης από καρέκλα), γεγονός που θα οδηγήσει στην εγκατάλειψή της από τον αγαπημένο της. Οι συγγενείς της κοπέλας προσπαθούν μάταια να καλύψουν το περιστατικό, αλλά τελικά η ηρωίδα αναγκάζεται να φύγει από το χωριό της ανεπιστρεπτί.

Η τρίτη ηρωίδα είναι νοικοκυρά, σύζυγος ενός μηχανικού που δουλεύει σε τεχνική εταιρεία. Όταν εκείνος προσβάλλεται από μια ασθένεια των ματιών και χρειάζεται επειγόντως χειρουργείο για να μην χάσει την όρασή του, εκείνη αρχίζει, μετά από προτροπή μιας γειτόνισσας, να δέχεται πελάτες για να συγκεντρώσει τα απαραίτητα χρήματα για την επέμβαση του συζύγου της.

Η Ζωή Λάσκαρη στον πιο δραματικό ρόλο της.

 Ηθοποιοί 
 Ζωή Λάσκαρη ... Κούλα / Καίτη / Άννα / Τίνα
 Χρήστος Πολίτης ... Νίκος
 Μπέτυ Βαλάση ... Λουκία
 Χρήστος Νομικός ... Γιάγκος
 Γιάννης Αργύρης ... Μπούλης
 Σπύρος Καλογήρου ... Λεωνίδας
 Ειρήνη Κουμαριανού ... γειτόνισσα
 Άννα Παϊταζή ... Μάρθα
 Νότης Περγιάλης ... παππούς
 Βάσος Ανδριανός ... γαμπρός Μπούλη
 Ρίτα Μπενσουσάν ... πόρνη
 Θόδωρος Έξαρχος ... οφθαλμίατρος
 Νίκος Πασχαλίδης ... πελάτης Γιάγκου
 Γιώργος Κωνσταντής ... φοιτητής
 Ρίτα Άντλερ ... σύζυγος Γιάγκου
 Περικλής Χριστοφορίδης ... πατέρας Πέτρου. Δήμαρχος.
 Ευαγγελία Σαμιωτάκη ... Αθηνά
 Σταύρος Φαρμάκης ... φίλος Μπούλη
 Αντώνης Αντύπας ... Διαμαντής
 Νίκος Κούρος ... πατέρας Διαμαντή
 Χρήστος Στύπας ... γκρουμ

 Κυκλοφορία 

Η ταινία κυκλοφόρησε για πρώτη φορά στις αίθουσες στις 3 Δεκεμβρίου 1973. Στην ελληνική τηλεόραση προβλήθηκε για πρώτη φορά το 1979 και εξ αρχής ως έγχρωμη, καθώς η προβολή έγινε λίγο μετά την εισαγωγή του έγχρωμου τηλεοπτικού σήματος, χαρακτηρισμένη ως ακατάλληλη, ενώ σε μορφή DVD κυκλοφόρησε στις 15 Μαρτίου 2006.

 Παραγωγή 
Πρόκειται για την πρώτη και μοναδική συνεργασία του Γιάννη Δαλιανίδη και του Γιώργου Τζαβέλλα. Την ταινία επρόκειτο να σκηνοθετήσει αρχικά ο Τζαβέλλας, που είχε γράψει και το σενάριο, αλλά στο μεταξύ είχε πάθει εγκεφαλικό επεισόδιο και δεν ήταν σε θέση να αναλάβει τη σκηνοθεσία.

Το σενάριο είχε γραφτεί αρχικά για την Αλίκη Βουγιουκλάκη το 1966 και μάλιστα αρχικά το δέχτηκε και είχε δώσει τότε μια σχετική συνέντευξη τύπου. Λίγο μετά όμως, το ξανασκέφτηκε και τελικώς άλλαξε γνώμη, καθώς δεν θέλησε να προσθέσει στην καριέρα της μια τόσο τολμηρή σε σκηνές ταινία.

 Παραπομπές 

 Εξωτερικοί σύνδεσμοι 
 O αστερισμός της Παρθένου στα 90lepta.com.
 O αστερισμός της Παρθένου στο Finosfilm.com
 Ο αστερισμός της Παρθένου στην TMDb


Κατηγορία:Ελληνικές ταινίες της δεκαετίας 1970
Κατηγορία:Ταινίες του 1973
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιώργου Τζαβέλλα
Κατηγορία:Σπονδυλωτές ταινίες
Κατηγορία:Ταινίες σχετικά με την πορνεία
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ταινίες σχετικά με σεξουαλική κακοποίηση